**REZULTATI PODUZETNIKA U ZAŠTITNIM I ISTRAŽNIM DJELATNOSTIMA, 2009. - 2019. GODINA**

Prema podacima iz obrađenih godišnjih financijskih izvještaja za statističke i druge potrebe, u odjeljku djelatnosti 80 – Zaštitne i istražne djelatnosti, u 2019. godini poslovalo je 196 poduzetnika kod kojih je bilo 11.913 zaposlenih, što je u odnosu na prethodnu godinu povećanje broja zaposlenih za 1.206 ili 11,3%. Navedena skupina poduzetnika ostvarila je ukupne prihode u iznosu od 1,6 milijardi kuna i ukupne rashode od 1,4 milijarde kuna, dobit razdoblja od 188,4 milijuna kuna, 21,2 milijuna kuna gubitka razdoblja, što je rezultiralo ostvarenom neto dobiti od 167,2 milijuna kuna. U odnosu na 2018. godinu, ukupni prihodi povećani su za 8,5%, ukupni rashodi smanjeni su za 4,8%, dobit razdoblja povećana je za 76,5%, dok je gubitak razdoblja smanjen za 84,1% u odnosu na prethodnu godinu kada je iznosio 133,5 milijuna kuna. Od ukupnog broja poduzetnika u zaštitnim i istražnim djelatnostima, s dobitkom je poslovalo njih 75,5%.

**Tablica 1. Osnovni financijski rezultati poslovanja poduzetnika u odjeljku djelatnosti 80 – Zaštitne i istražne djelatnosti u 2019. godini** (iznosi u tisućama kuna, prosječne plaće u kunama)

|  |  |  |  |  |  |  |
| --- | --- | --- | --- | --- | --- | --- |
| **Djelatnost** | **Broj poduzetnika** | **Broj zaposlenih** | **Ukupni prihodi** | **Ukupni rashodi** | **Konsolidirani financ. rezultat** | **Pros. mjes. neto plaća2** |
| 80.1 Djelatnosti privatne zaštite | 154 | 11.765 | 1.524.848 | 1.342.304 | 156.652 | 3.907 |
| 80.2 Usluge zaštite uz pomoć sigur. sustava | 27 | 129 | 71.519 | 61.316 | 8.376 | 5.145 |
| 80.3 Istražne djelatnosti | 15 | 19 | 7.547 | 5.057 | 2.155 | 3.376 |
| **80 Zaštitne i istražne djelatnosti** | **196** | **11.913** | **1.603.914** | **1.408.677** | **167.182** | **3.920** |

*Izvor: Fina - Registar godišnjih financijskih izvještaja*

Ukupne neto plaće i nadnice u 2019. godini, u promatranoj djelatnosti, iznosile su 560,4 milijuna kuna. Prosječna mjesečna neto obračunana plaća2 u zaštitnim i istražnim djelatnostima iznosila je 3.920 kuna i bila je za 12,0% manja u odnosu na prethodnu godinu te za 32,6% manja od prosječne mjesečne neto plaće zaposlenih kod poduzetnika na razini RH (5.815 kuna). Bruto investicije samo u novu dugotrajnu imovinu u 2019. godini iznosile su 14,4 milijuna kuna, dok su u 2018. godini iste iznosile 20,9 milijuna kuna.

**Tablica 2. Top 10 poduzetnika u odjeljku djelatnosti 80 – Zaštitne i istražne djelatnosti, rangirani prema UKUPNIM PRIHODIMA u 2019. godini** (iznosi u tisućama kuna)

| **Rang** | **OIB** | **Naziv** | **Sjedište** | **Broj zaposlenih** | **Ukupni prihodi** | **Neto dobit/gubitak** |
| --- | --- | --- | --- | --- | --- | --- |
| 1. | 33679708526 | SECURITAS HRVATSKA d.o.o. | Zagreb | 2.447 | 291.285 | 11.690 |
| 2. | 82812328597 | SOKOL d.o.o. | Zagreb | 2.074 | 247.460 | 27.836 |
| 3. | 35596498125 | KLEMM SIGURNOST d.o.o. | Zagreb | 971 | 137.249 | 26.827 |
| 4. | 68580128211 | BILIĆ-ERIĆ d.o.o. | Sesvete | 730 | 118.282 | 15.079 |
| 5. | 09253797076 | AKD-ZAŠTITA d.o.o. | Zagreb | 852 | 94.775 | 5.942 |
| 6. | 11543074213 | SOKOL MARIĆ d.o.o. | Zagreb | 61 | 81.936 | 62.496 |
| 7. | 25272825447 | MEDITERAN SECURITY d.o.o. | Zadar | 547 | 58.556 | 1.155 |
| 8. | 40877863597 | NOKY SECURITY d.o.o. | Zagreb | 476 | 36.415 | 567 |
| 9. | 77306500476 | SIGURNOST d.o.o. | Osijek | 464 | 35.929 | 863 |
| 10. | 74364236410 | SALON BANKARSKE OPREME - OZIMEC d.o.o. | Zagreb | 30 | 22.055 | 683 |
| **Ukupno top 10 po ukupnom prihodu** | **8.652** | **1.123.941** | **153.137** |
| **Ukupno svi poduzetnici u odjeljku djelatnosti N80** | **11.913** | **1.603.914** | **167.182** |
| **Udio top 10 poduzetnika po ukupnom prihodu u odjeljku djelatnosti N80** | **72,6%** | **70,1%** | **91,6%** |

*Izvor: Fina - Registar godišnjih financijskih izvještaja*

Podaci o financijskim rezultatima top 10 poduzetnika u odjeljku djelatnosti 80 potvrđuju veliku koncentraciju rezultata na mali broj poduzetnika, pa je tako prvih 10 poduzetnika ostvarilo 1,1 milijun kuna ukupnih prihoda (udio 70,1%), imali su 72,6% od ukupnog broja zaposlenih te ostvarili 81,3% dobiti razdoblja.

Usporedba rezultata poduzetnika u tri skupine djelatnosti (tablica 1.) pokazala je da su na ukupne financijske rezultate poduzetnika u zaštitnim i istražnim djelatnostima najviše utjecali poduzetnici u **djelatnosti privatne zaštite (NKD 80.1)**, koji su ostvarili neto dobit u iznosu od 156,6 milijuna kuna, zapošljavali 98,8% radnika, ostvarili 95,1% ukupnih prihoda te 95,3% ukupnih rashoda svih poduzetnika u zaštitnim i istražnim djelatnostima (NKD 80). Najveću dobit razdoblja u ovoj skupini djelatnosti, a ujedno i na razini odjeljka djelatnosti u 2019. godini, ostvarilo je društvo SOKOL MARIĆ d.o.o. iz Zagreba u iznosu od 62,5 milijuna kuna, što je 35,2% dobiti razdoblja svih poduzetnika skupine. Društvo je uvelike pridonijelo ukupnom pozitivnom rezultatu poslovanja poduzetnika u zaštitnim i istražnim djelatnostima u 2019., kao i negativnom rezultatu poslovanja promatranog odjeljka u 2018. godini, kada je iskazalo 102,2 milijuna kuna gubitka.

Poduzetnici u **djelatnosti usluga zaštite uz pomoć sigurnosnih sustava** **(NKD 80.2**), povećali su broj zaposlenih za 5,7%, ukupne prihode za 11,2%, ukupne rashode za 17,5%, smanjili su dobit razdoblja za 16,7%, povećali gubitak razdoblja za 201,2% te ostvarili neto dobit u iznosu od 8,4 milijuna kuna. To je ujedno i skupina djelatnosti s najvećom obračunatom prosječnom mjesečnom neto plaćom2 u iznosu od 5.145 kuna, koja je za 31,3% veća od prosječne mjesečne neto plaće zaposlenih kod poduzetnika u zaštitnim i istražnim djelatnostima (odjeljak djelatnosti 80), koja iznosi 3.920 kuna. Najveću dobit ostvarilo je LEADTECH d.o.o. iz Zagreba, u iznosu od 2,5 milijuna kuna, s 10 zaposlenih i 18,3 milijuna kuna ukupnih prihoda.

U **istražnim djelatnostima** **(NKD 80.3)**, poslovalo je 15 poduzetnika koji su u 2019. godini ostvarili neto dobit u iznosu od 2,2 milijuna kuna. MACHINA ARCANA d.o.o. iz Varaždina ostvario je najveću dobit razdoblja u promatranoj skupini djelatnosti, 1,3 milijuna kuna te ukupne prihode u iznosu od 1,8 milijuna kuna.

Najveće ukupne prihode u **odjeljku djelatnosti 80**, u 2019. godini, ostvario je SECURITAS HRVATSKA d.o.o. iz Zagreba u iznosu od 291,3 milijuna kuna, što čini 18,2% ukupnih prihoda. Društvo je imalo 2.447 zaposlenih kojima je obračunata prosječna mjesečna neto plaća2 u iznosu od 3.966 kuna te je ujedno i prvo na rang listi po broju zaposlenih u zaštitnim i istražnim djelatnostima u 2019. godini.

U odnosu na 2009. godinu, broj poduzetnika u zaštitnim i istražnim djelatnostima u 2019. godini bio je veći za 87 ili 79,8%. Broj zaposlenih bio je veći 2009. godine za 1.633 ili 13,7%. U 2019. godini ostvareno je 144,8 milijuna kuna ukupnih prihoda više u odnosu na 2009. godinu.

**Tablica 3. Broj poduzetnika i zaposlenih, ukupan prihod, neto dobit/gubitak i prosječna mjesečna plaća u odjeljku djelatnosti 80 – Zaštitne i istražne djelatnosti u 2009. i 2019. godini[[1]](#footnote-1)** (iznosi u tis. kn, prosječne plaće u kn)

|  |  |  |  |  |  |  |  |
| --- | --- | --- | --- | --- | --- | --- | --- |
| **Godina** | **Broj poduzetnika**  | **Broj zaposlenih** | **Ukupni prihodi** | **Prihod po poduzetniku** | **Prihod po zaposlenom** | **Neto dobit/gubitak** | **Prosječna mjeseč. neto plaća po zaposlenom[[2]](#footnote-2)** |
| **2009.** | 109 | 13.546 | 1.459.143 | 13.387 | 108 | 51.089 | 3.189 |
| **2019.** | 196 | 11.913 | 1.603.914 | 8.183 | 135 | 167.182 | 3.920 |
| **Indeks 2019./09.** | 179,8 | 87,9 | 109,9 | - | - | 327,2 | 122,9 |

*Izvor: Fina, Registar godišnjih financijskih izvještaja*

Neto dobit poduzetnika u zaštitnim i istražnim djelatnostima u 2019. godini, 3,3 puta je veća nego 2009. godine kada je iznosila 51,1 milijun kuna. Najveću dobit razdoblja u 2009. godini ostvario je SOKOL MARIĆ d.o.o. u iznosu od 21,5 milijuna kuna, kao i ukupne prihode od 337,9 milijuna kuna

Investicije u novu dugotrajnu imovinu ostvarene u 2009. godini iznosile su 32,5 milijuna kuna, dok su u 2019. godini iznosile 14,4 milijuna kuna, što je za 55,6% manje nego 2009. godine. Najveći investitor u 2009. godini bilo je društvo SOKOL MARIĆ d.o.o. s 16,6 milijuna kuna investicija u novu dugotrajnu imovinu, dok je 2019. godine vodeće društvo bilo SECURITAS HRVATSKA d.o.o. s 10,0 milijuna kuna, koje je imalo i najveće bruto investicije u dugotrajnu materijalnu i nematerijalnu imovinu u iznosu od 52,6 milijuna kuna.

Prosječna mjesečna neto obračunata plaća2 u djelatnosti NKD 80, u 2019. godini (3.920 kuna) bila je za 22,9% veća u odnosu na 2009. godinu (3.189 kuna). Najveća prosječna plaća u promatranom razdoblju obračunana je u 2018. godini kada je iznosila 3.958 kuna.

*Više o rezultatima poslovanja poduzetnika po područjima djelatnosti i po drugim kriterijima, prezentirano je u* [*standardnim analizama*](http://www.fina.hr/Default.aspx?sec=1279) *rezultata poslovanja poduzetnika RH, po županijama i po gradovima i općinama u 2018. godini. Kontakt adresa* *analize@fina.hr*

*Pojedinačni podaci o rezultatima poslovanja poduzetnika dostupni su besplatno na* [*RGFI – javna objava*](http://rgfi.fina.hr/JavnaObjava-web/jsp/prijavaKorisnika.jsp) *i na* [*Transparentno.hr*](https://www.transparentno.hr/)*, a agregirani i pojedinačni podaci dostupni su uz naknadu na servisu* [*info.BIZ*](http://www.fina.hr/Default.aspx?art=8958&sec=1275) *Kontakt adresa* *info@fina.hr*

*Informacija o tome je li poslovni subjekt u blokadi ili ne, dostupna je korištenjem usluge* [*FINA InfoBlokade*](http://www.fina.hr/Default.aspx?sec=1538) *slanjem SMS poruke na broj 818 058, te korištenjem* [*WEB aplikacije JRR*](https://jrr.fina.hr/jrir/) *tj. uvidom u podatke o računima i statusu blokade poslovnih subjekata, koji se ažuriraju u* [*Jedinstvenom registru računa*](http://www.fina.hr/Default.aspx?sec=972) *kojega u skladu sa zakonskim propisima, od 2002. godine, vodi Financijska agencija. Kontakt adresa* *jrr@fina.hr*

1. U dokumentu u Excel-u dan je pregled broja poduzetnika i zaposlenih, ukupnog prihoda, neto dobiti/gubitka i prosječne mjesečne plaće u odjeljku djelatnosti 80 – Zaštitne i istražne djelatnosti, u razdoblju od 2009. do 2019. godine. Podaci u tablici prikazani su iz godišnjeg financijskog izvještaja iz kolone tekuće godine. [↑](#footnote-ref-1)
2. Iznos neto plaće i nadnice (AOP 138) podijeljen s prosječnim brojem zaposlenih prema satima rada i brojem mjeseci poslovanja. [↑](#footnote-ref-2)